- Det er ikke særligt sjovt, lige efter ens fars død, at få en besked om, at der er en, der fejrer dødsfaldet med en whisky og danser på min fars grav.

Sådan siger Christian Langballe, der er medlem af Folketinget for Dansk Folkeparti.

En rundspørge, som DR har foretaget blandt landets folketingspolitikere, viser, at hver tredje har oplevet at modtage dødstrusler, mens næsten halvdelen har prøvet at få en voldstrussel.

97 af landets 179 folketingsmedlemmer har svaret på rundspørgen.

Christian Langballe havde i fire år en stalker, der sendte chikanerende breve til hans adresse og beskeder på Facebook og i det hele taget forsøgte at gøre livet surt for ham.

- Jeg bliver mere vred, end jeg bliver ked af det. Jeg bliver vred og tænker sikke en idiot. Jeg går ikke og er bange eller kuet af det, siger han.

Læs også : Du fortjener at dø: Mindst 36 folketingspolitikere har fået trusler på livet

Christian Langballe meldte aldrig stalkeren til politiet, og han har heller aldrig overvejet at droppe politik på grund af den hårde tone.

- Jeg er ikke pylret. Jeg mener, at det er en del af arbejdsbeskrivelse, at der vil være nogen, der ikke kan lide mig på grund af mine synspunkter, og det er også okay, at de giver udtryk for det. Men bevidst forfølgelse gennem fire år, det er for meget, siger han.

Det værste for Christian Langballe har været de personlige breve til familiens adresse.